**N Á V R H**

Mesto Námestovo na základe § 6 ods. 1 zákona č. 369/1990 Zb. o obecnom zriadení v znení neskorších predpisov ( ďalej len zákon č. 369/1990 Zb. ) v spojení s § 4 ods. 3 písm. i) a ods. 5 písm. a) bodu 3. zákona č. 369/1990 Zb.

v y d á v a

**Všeobecne záväzné nariadenie č. 5/2022 o určení pravidiel času predaja v obchode a času prevádzky služieb**

**Článok I.**

**Úvodné ustanovenia**

1. Toto všeobecne záväzné nariadenie (ďalej len „nariadenie“) v súlade s plnením úloh mesta na úseku ochrany spotrebiteľa a utváraním podmienok na zásobovanie mesta určuje pre prevádzky obchodu a služieb nachádzajúce sa na území mesta pravidlá času predaja v obchode a pravidlá času prevádzky služieb.
2. Ostatné náležitosti súvisiace s právami a povinnosťami spotrebiteľov, výrobcov a predávajúcich, dovozcov a dodávateľov vrátane ich informačných povinností a označovania výrobkov cenami ustanovuje osobitný predpis[[1]](#footnote-1)

**Článok II.**

**Pravidlá času predaja v obchode a času prevádzky služieb**

1. Pre účely stanovenia prevádzkového času prevádzkarní obchodu a prevádzkarní služieb sa určujú pre mesto Námestovo dve zóny:
* Zóna A) celé územie mesta Námestovo okrem Nábrežia a Slanice
* Zóna B) Nábrežie a Slanica
1. Hranica medzi zónou A) a zónou B) je určená nasledovne: začiatok intravilánu mesta Námestovo smerom od Oravskej Jasenice, pokračuje štátnou cestou 1/78 až po stavebniny Grígeľ, odtiaľ po ulici Miestneho priemyslu pokračuje po Kliňanskej ceste až po hranicu katastra s obcou Klin. *( Grafický náčrt jednotlivých zón s vyznačenou hranicou tvorí neoddeliteľnú súčasť tohto VZN)*
2. Všeobecný prevádzkový čas prevádzkarní obchodu a prevádzkarní služieb sa určuje na celom území mesta Námestovo teda v obidvoch zónach v dňoch pondelok až nedeľa v časovom rozmedzí od 06.00 hod. do 22.00 hod., ak nie je v odseku 5 a v odseku 8 tohto článku ustanovené inak.
3. V rámci všeobecného prevádzkového času si podnikateľ sám stanoví prevádzkový čas pre každú prevádzkareň.
4. Všeobecný prevádzkový čas **v interiéri** prevádzkarní, sa odchylne od odseku 3 tohto článku určuje v týchto prípadoch:
	1. v prevádzkarňach spojených s pohostinskou/reštauračnou činnosťou, predajom a podávaním alkoholických nápojov v zóne A), v časovom rozmedzí od 06.00 hod do 23.00 hod., okrem piatka a soboty kedy sa určuje od 06.00 hod. do 02.00 hod. nasledujúceho dňa,
	2. v prevádzkarňach spojených s pohostinskou/reštauračnou činnosťou, predajom a podávaním alkoholických nápojov a v prevádzkarňach ktoré organizujú hudobné koncerty, diskotéky, tanečné zábavy v zóne B), je prevádzkový čas v interiéri neobmedzený,
	3. ubytovacie služby, súkromné oslavy s uzatvorenou spoločnosťou, prevádzky čerpacích staníc a zdravotníckych služieb majú prevádzkový čas v interiéri neobmedzený.
5. Uzavretou spoločnosťou sa na účely tohto VZN rozumie skupina osôb, ktorá sa v prevádzkarni oprávnene zdržuje na základe pozvania alebo so súhlasom prevádzkovateľa, tieto osoby sú individuálne určené a sú účastní akcie, ktorá nie je verejnosti prístupná (rodinné oslavy, svadby, firemné akcie, výročné konferencie, školské akcie a pod.).
6. Osoba organizujúca súkromnú oslavu s uzavretou spoločnosťou mimo určených prevádzkových hodín stanovených týmto VZN, je povinná túto písomne oznámiť Mestskému úradu Námestovo minimálne 3 dni pred uskutočnením oslavy s uzavretou spoločnosťou.
7. Všeobecný prevádzkový čas **v exteriéri** formou vonkajšieho sedenia/ terasy sa odchylne od odseku 3 tohto článku určuje v týchto prípadoch
8. v prevádzkarňach spojených s pohostinskou/reštauračnou činnosťou, predajom a podávaním alkoholických nápojov v zóne A), v časovom rozmedzí od 06.00 hod do 22.00 hod.,
9. v prevádzkarňach spojených s pohostinskou/reštauračnou činnosťou, predajom a podávaním alkoholických nápojov a v prevádzkarňach ktoré organizujú hudobné koncerty, diskotéky, tanečné zábavy v zóne B), v časovom rozmedzí od 06.00 hod do 24.00 hod..
10. Podnikateľ prispôsobí svoju činnosť tak, aby sa zákazníci nezdržiavali v prevádzke po uplynutí prevádzkového času.
11. V prípade, ak podnikateľ nemá pre prevádzkareň obchodu alebo prevádzkareň služieb stanovený prevádzkový čas v rozsahu všeobecného prevádzkového času určeného v článku II. ods. 3., ods. 5 a ods. 8. tohto nariadenia, je povinný v lehote 90 kalendárnych dní od dňa nadobudnutia účinnosti tohto nariadenia vykonať úpravu prevádzkového času v súlade s týmto všeobecne záväzným nariadením.

**Článok III.**

**Záverečné ustanovenia**

1. Toto všeobecne záväzné nariadenie sa nevzťahuje na jednorazové verejné kultúrne podujatia oznámené a ohlásené mestu v zmysle zákona č. 96/1991 Zb., o verejných kultúrnych podujatiach.
2. Toto všeobecne záväzné nariadenie mesta Námestovo bolo schválené Mestským zastupiteľstvom mesta Námestovo dňa................... uznesením č.....................
3. Toto všeobecne záväzné nariadenie nadobúda účinnosť v zmysle § 6 ods. 8. zákona č. 369/1990 Zb., o obecnom zriadení.
4. Dňom nadobudnutia účinnosti tohto všeobecne záväzného nariadenia sa ruší všeobecne záväzné nariadenie mesta Námestovo č. 1/2021 o určení pravidiel času predaja v obchode a času prevádzky služieb schválené Mestským zastupiteľstvom dňa 23.06.2021 uznesením č. 56/2021 v znení dodatku č. 1 schválenom Mestským zastupiteľstvom dňa 22.06.2022 uznesením č. 77/2022.

 ....................................................

 Ing. Ján Kadera

 primátor mesta

Prílohy: Grafický náčrt určenia zón času predaja v obchode a času predaja služieb

Zverejnené na úradnej tabuli dňa 02.12.2022

1. zákon č. 250/2007 Z. z. o ochrane spotrebiteľa a o zmene zákona Slovenskej národnej rady,

 zákon č. 372/1990 Zb. o priestupkoch v znení neskorších predpisov v jeho platnom znení,

 zákon č. 455/1991 Zb., o živnostenskom podnikaní. [↑](#footnote-ref-1)